Nang si̱ huni nswak a̱ni,
Yesu si̱ ya a̱son ma̱ng a̱chyet a̱ kat fam a̱byin Ga̱lili hu.
A̱ ku shim a̱ nwuai a̱ chong a̱ kat fam a̱byin Yahudiya hu bah.
Mat a̱cha̱chet A̱yahudawa ba ku chat hyat gu.
A̱wot nang A̱yet Á̱suswak A̱yahudawa wu bwat kpa̱mkpaan,
huhwa á̱na̱nyiuk Yesu ba si̱ nyia̱ ma̱ng a̱nggu a̱ni,
“Ku myim a ghwon a̱vwuo kani a nat fam a̱byin Yahudiya.
Da̱nian mman ta̱m ang na ba̱ ka li ntangka̱i a̱cha̱chet nta̱m nang a nyia̱ a̱ni.
Ka̱ a̱yin chat a̱ lyen nggu shansham,
a̱ si̱ mi̱n niat nkyang nang gu nyia̱ a̱ni bah.
Nang a nnyian nkyang nani a̱ni,
ku myim a tyia̱ a̱mgba̱m swanta hu ku lyen ang!”
Mat á̱na̱nyiuk Yesu ba byi̱ri̱ng ba̱ ku nwuak a̱chuchuk da̱ nggu bah.
Yesu si̱ nyia̱ ma̱ng á̱na̱nyiuk nggu ba a̱ni,
“Jen nung ji ka̱n nyia̱ bah.
A̱wot nyin,
kuzang jen yet si̱ nyin ja.
Swanta hu si̱ mi̱n dak nyin bah.
A̱wot nung gwa nang á̱niet mi̱ swanta ba lak li hu.
Mat n tak ma̱ng a̱mba nang ba̱ nyian a̱ka̱tuk nkyang.
Nyin,
nyi nat a̱yet wu.
Nung,
n na nat a̱yet wu bah,
mat jen nung ji ka̱n nyia̱ bah.”
Yesu ku hyia̱ a̱lyiat nani,
a̱wot a̱ si̱ ya ndabeang mi̱ swat hu mi̱ fam a̱byin Ga̱lili hu.
Nang á̱na̱nyiuk Yesu ba ndoot ba̱ si̱ nat a̱yet wu a̱ni,
Yesu mameang,
a̱ si̱ doot a̱ si̱ nat a̱yet wu.
A̱ ku chong kpa̱sai bah.
A̱ ku nat da̱ bang.
A̱wot a̱cha̱chet A̱yahudawa ba ku chat ba̱ shya̱ nggu da̱ a̱vwuo a̱yet ka.
Ba̱ si̱ nyia̱,
“A̱tyu a̱wa shya̱ a̱ji wa?”
A̱wot mami á̱kpa á̱niet ba̱ ku shya̱ ma̱ a̱yet wu a̱ni,
ba̱ si̱ chyuang tazwa Yesu nyia̱,
“A̱tyu a̱wa yet a̱tan a̱yin!”
A̱wot á̱ghyang á̱niet si̱ nyia̱,
“Kaai,
a̱tyu a̱wa laai á̱niet bibya!”
A̱mgba̱m ma̱ng a̱nia,
á̱ byia̱ a̱tyu á̱ ku lyiat tazwa Yesu kpa̱sai a̱ni bah,
mat ba̱ ku fwuong a̱wun a̱cha̱chet A̱yahudawa ba ba̱t.
A̱wot ma̱ a̱ka̱wa̱tyia̱ song a̱yet wu,
Yesu si̱ nwuo mami didyaat A̱li Nwuat Za̱nang A̱gwaza ka,
a̱ si̱ ta̱bat tyiet á̱niet ba a̱ja.
A̱cha̱chet A̱yahudawa ba si̱ fa̱k a̱ga̱de di̱ tyiet gu hu ba̱t.
Huhwa ba̱ si̱ nyia̱,
“Ku lili huni wa,
nang a̱tyu wuni ndyen fang ta̱ka̱da hu a̱nia?
Da̱ nggu,
a̱ ka̱n mak nat a̱ si̱ tyiet gu fang ma̱ng lyuut baa?”
Yesu si̱ nwuak ba shim,
“Ta̱m ji nang n tyiet a̱ni,
ji̱ yet si̱ nung ja bah;
ji̱ neet da̱ a̱vwuo A̱gwaza kya.
Nggu wa ta̱m nung.
Konyan wa chat nyia̱ kyang nang A̱gwaza chat a̱ni,
a̱ na fi̱k tyiet huni;
ka̱ ku yet si̱ A̱gwaza hwa,
kee n ma ndyiat a̱kwonu a̱pyia̱ nung kya.
Ka̱ a̱yin lyiat di̱ nkyang na̱ yet si̱ a̱pyia̱ nggu a̱ni,
a̱ ni̱ chat a̱ nwuak a̱pyia̱ nggu shi hwa.
A̱wot a̱tyu a̱ lyiat da̱ a̱kwonu a̱tyu a̱ ta̱m gu a̱ni,
da̱nian a̱ chat a̱ ka nwuak a̱tyu a̱ ta̱m gu a̱ni wa shi hu;
nggu wa byia̱ a̱chuchuk wu.
A̱ yet a̱tyu bwoi a̱ka̱laa wa bah.
“Musa wa ku nwuak nyin doka A̱gwaza ji baa?
A̱mgba̱m ma̱ng a̱nia,
á̱ mbyia̱ a̱tyo nyiung ma̱ nyin a̱ khwi doka A̱gwaza ji a̱ni bah.
Yihwa mbyia̱ nyi nchat nyi hyat nung?”
Á̱kpa á̱niet ka si̱ nwuak gu shim nyia̱,
“A byia̱ a̱ka̱tuk ntswa!
A̱nyan wa chat hyat ang hu?”
Yesu si̱ nyia̱,
“N nyia̱ kyang a̱ga̱de nyiung hwa ma̱nyin hu.
A̱wot a̱mgba̱m nyin,
nyi ku fa̱k a̱ga̱de.
Musa ku nwuak nyin doka nyi saai mman a̱sam nyin na mi̱ chen.
(A̱wot Musa wa ma̱ a̱pyia̱ gu ku tsa si̱ a̱hwa bah;
a̱yaatyia̱ a̱khwop nyin bibya ku tsa hu.)
Nyi ni̱ sak nggwon a̱sam ka mi̱ nchen hu a̱tuk Mam Fwung kya.
Ka̱ á̱ ni̱ sak nggwon a̱sam mi̱ chen a̱tuk Mam Fwung ka kalak á̱ du tyat doka Musa ji;
ka̱ doot nyi mwai lyen ma̱ng a̱nung da̱ziya nang n choot a̱yin a̱tuk Mam Fwung ka a?
Nyi yok nyia̱ shi̱ri̱ya nyin ji tazwa kyang nang nyi li ma̱ng á̱ghyi bya a̱ni bah.
Nyi nyia̱ shi̱ri̱ya ji mami a̱chuchuk ma̱ng kyang nang nyi lyen wa a̱ni.”